Diari Oficial de la Generalitat Valenciana


Sumari del DOGV 5917, del 19-12-2008 (2008/14076)

RESOLUCIÓ de 25 d'agost de 2008, de la Direcció General per al Canvi Climàtic, per la qual s'atorga a l'empresa Tecnigres, SA l'autorització ambiental integrada per a una indústria de fabricació de productes ceràmics per mitjà d'enfornada, al terme municipal de Sant Joan de Moró.
----------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5917

Data del DOGV
:   19-12-2008

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2008/14635


Data del document
:   25-08-2008

Organisme emissor
:   Conselleria de Medi Ambient, Aigua, Urbanisme i Habitatge

Tipus de document
:   Resolució

Descriptors 

:   * Sant Joan de Moró
    * ceràmica
    * empresa privada

RESOLUCIÓ de 25 d'agost de 2008, de la Direcció General per al Canvi Climàtic, per la qual s'atorga a l'empresa Tecnigres, SA l'autorització ambiental integrada per a una indústria de fabricació de productes ceràmics per mitjà d'enfornada, al terme municipal de Sant Joan de Moró. [2008/14360]  
Vistos els documents que es troben en l'expedient 266/06 IPPC, instruït a instàncies de l'empresa Tecnigres, SA, a fi d'obtenir l'autorització ambiental integrada per a les instal·lacions de fabricació de productes ceràmics per mitjà d'enfornada, s'emet aquesta resolució de conformitat amb els següents   
Antecedents de fet  
Primer. Amb data 26 de desembre de 2006, Ricardo Aparici Edo, en nom de la mercantil Tecnigres, SA, amb CIF A-12029468 i domicili social a l'hm 4 de la carretera Castelló-Sant Joan de Moró al seu pas pel terme municipal de Sant Joan de Moró (Castelló), presenta en la Conselleria de Territori i Habitatge una sol·licitud d'autorització ambiental integrada per a les instal·lacions de fabricació de paviment ceràmic (gres), que es detallen en l'annex I.  
A la sol·licitud s'adjunta l'informe de compatibilitat urbanística emés per l'Ajuntament de Sant Joan de Moró.   
Segon. En data 4 de juliol de 2007, al mateix temps que s'admet a tràmit la sol·licitud, se sol·licita l'ampliació de la documentació, que es presenta en data 12 de setembre de 2007.  
Tercer. Una vegada admesa a tràmit la sol·licitud, la Conselleria remet l'expedient a totes aquelles administracions públiques i òrgans de la Generalitat que han d'intervenir en la resolució de l'autorització ambiental integrada, a fi que emeten informe sobre la suficiència de la documentació que acompanya la sol·licitud.  
Quart. Es troben en l'expedient els informes del Servei d'Avaluació d'Impacte Ambiental, de l'Ajuntament de Sant Joan de Moró i del Servei de Protecció de l'Ambient Atmosfèric.  
Cinqué. Com a conseqüència del contingut d'aquests informes, amb data 7 d'agost de 2007, la Conselleria de Medi Ambient, Aigua, Urbanisme i Habitatge requereix nova documentació a l'empresa, que la presenta amb data 12 de setembre de 2007.  
Sisé. Amb data 28 d'agost de 2007 se sotmet a informació pública l'expedient de referència, durant un període de 30 dies hàbils, d'acord amb el que estableix l'article 16 de la Llei 16/2002 i se'n publica l'anunci en el Diari Oficial de la Comunitat Valenciana (DOCV núm. 5586).  
Durant aquest període no es presenten al·legacions al projecte ni a aquesta Conselleria ni a l'Ajuntament de Sant Joan de Moró. En l'expedient consta el certificat de la informació pública.  
Seté. Transcorregut el termini d'informació pública, se sol·licita un nou informe a totes aquelles administracions públiques i òrgans de la Generalitat que han d'intervenir en la resolució de l'autorització ambiental integrada sobre l'adequació del projecte a tots aquells aspectes que siguen de la seua competència.  
Vuité. Amb data 4 d'abril de 2008, l'Ajuntament de Sant Joan de Moró hi emet un informe favorable.  
Nové. S'han incorporat a l'expedient els informes emesos per la Confederació Hidrogràfica del Xúquer i pel Servei de Protecció de l'Ambient Atmosfèric.  
Deu. Com a conseqüència del contingut d'aquests informes, amb data 3 de març de 2008, la Conselleria de Medi Ambient, Aigua, Urbanisme i Habitatge requereix nova documentació a l'empresa.  
Onze. Amb data 4 d'abril de 2008 es realitza el tràmit d'audiència a l'interessat.  
Dotze. Amb data 3 de juliol de 2008, la Direcció General de Gestió del Medi Natural emet la declaració d'impacte ambiental, en la qual estima acceptable, només a l'efecte ambiental i sense perjudici d'altres autoritzacions administratives que li siguen preceptives, el Projecte bàsic de la societat Tecnigres, SA per a la sol·licitud d'autorització ambiental integrada de les seues instal·lacions localitzades a l'hectòmetre 4, de la carretera CV-160 de Castelló a Sant Joan de Moró (Castelló), sempre que el projecte es desenvolupe segons les mesures correctores imposades en l'esmentada declaració d'impacte ambiental.  
Tretze. Amb data 29 de juliol de 2008, es rep un informe favorable condicionat de la Confederació Hidrogràfica del Xúquer.  
Catorze. Amb data 29 de juliol de 2008, la Comissió d'Anàlisi Ambiental Integrada celebra una sessió ordinària i aprova la proposta de resolució de l'expedient 266/06 IPPC de sol·licitud d'autorització ambiental integrada, promogut per Tecnigres, SA.  
Fonaments de dret  
Primer. D'acord amb l'article 6 de la Llei 2/2006, de 5 de maig, de prevenció de la contaminació i qualitat ambiental, per la qual es desplega en l'àmbit de la Comunitat Valenciana la Llei 16/2002 de prevenció i control integrats de la contaminació, les activitats que apareixen en l'annex I de l'esmentada llei estan subjectes a autorització ambiental integrada.  
La instal·lació de referència està inclosa en l'epígraf 3.5 de l'annex I de la Llei 16/2002.  
Segon. L'expedient s'ha tramitat segons el que preveuen els articles 14 i següents de la Llei 16/2002, d'1 de juliol, de prevenció i control integrats de la contaminació desplegada pel Decret 40/2004, de 5 de març, del Consell de la Generalitat Valenciana, i l'article 27 i següents de la Llei 2/2006, de 5 de maig, de prevenció de la contaminació i qualitat ambiental.  
Tercer. A la Comunitat Valenciana l'òrgan competent per a atorgar l'autorització ambiental integrada és la Conselleria de Medi Ambient, Aigua, Urbanisme i Habitatge, d'acord amb l'article 3.h de la Llei 16/2002 i el Decret 7/2007, de 28 de juny, del president de la Generalitat Valenciana, pel qual es determinen les conselleries en què s'organitza l'administració de la Generalitat.  
D'altra banda, de conformitat amb l'article 18 del Decret 131/2007, de 27 de juliol, del Consell, pel qual s'aprova el Reglament orgànic i funcional de la Conselleria de Medi Ambient, Aigua, Urbanisme i Habitatge, correspon a la Direcció General per al Canvi Climàtic exercir les competències en matèria de control integrat de la contaminació.  
Vist el que antecedeix, a proposta del Servei de Control Integrat de la Contaminació, amb el vistiplau del cap d'Àrea de Qualitat Ambiental, fent ús de les atribucions que em confereix el Reglament orgànic i funcional de la Conselleria de Medi Ambient, Aigua, Urbanisme i Habitatge, resolc:  
Primer. Concedir a Tecnigres, SA l'autorització ambiental integrada per a les seues instal·lacions de fabricació de paviment ceràmic (gres) per mitjà d'enfornada, que s'ha de desenvolupar a l'establiment situat a l'hm 4 de la carretera Castelló-Sant Joan de Moró al seu pas pel terme municipal de Sant Joan de Moró (Castelló), referent al Projecte bàsic per a sol·licitud d'autorització ambiental integrada d'indústria ceràmica, de data 26 de desembre de 2006 i subscrit per Francisco Blasco Sánchiz, la qual queda inscrita en el Registre General d'Instal·lacions IPPC de la Comunitat Valenciana amb el número 298-08/AAI/CV, condicionada al compliment dels requisits següents:  
1. Emissions atmosfèriques  
1.1. Emissions canalitzades  
S'inclouen en aquesta autorització els següents focus d'emissió, la nomenclatura dels quals serà d'ara endavant la utilitzada per al millor control i comunicació de les emissions:  
Núm. de focus Descripció  
F-1 Forn 1  
F-2 Forn 2  
F-3 Assecador 1 (horitzontal)  
F-4 Assecador 2 (horitzontal)  
F-5 Assecador 3 (vertical)  
F-6 Assecador 4 (vertical)  
F-7 Filtre mànegues esmaltatge (xemeneies A, B)  
  
\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*  
F-8 Filtre mànegues premsatge  
F-9 Preassecador 1  
F-10 Preassecador 2  
F-11 Eixida forn 1  
F-12 Filtre mànegues recepció d'argiles-premsa  
F-13 Eixida forn 2  
Cada un dels focus estarà convenientment identificat in situ, d'acord amb aquesta nomenclatura.  
Els valors límit d'emissió per a focus canalitzats i la periodicitat de controls per ECMQA seran els següents:  
(1) Per als focus d'origen en forns el cabal de gasos dels quals siga inferior a 3.000 Nm³/h, el valor límit de fluorurs podrà ser de 30 mg/Nm³, sempre que el cabal màssic de l'esmentat contaminant siga inferior a 0,1 kg/h.  
(2) En els casos en què es preveja la superació d'aquest valor per l'ús de determinades matèries primeres o combustibles, s'haurà de lliurar a la Conselleria de Medi Ambient, Aigua, Urbanisme i Habitatge i un estudi tècnic justificatiu que incloga balanços de massa i una proposta de valor límit.  
(3) Queden exclosos de mesurament de contaminants els focus d'evacuació de l'aire de refredament dels forns de cocció de taulells.  
(4) Queden exclosos de mesurament d'emissió de partícules els focus de preassecatge i assecatge de peces ceràmiques (crues o cuites) que utilitzen com a combustible gas natural o propà, que en el control de la posada en marxa de la instal·lació, en condicions habituals d'operació i sense utilitzar cap tipus de depuració, hagen obtingut una emissió inferior a 10 mg/Nm³ de partícules.  
Els mesuraments en els focus amb dues xemeneies s'han de dur a terme en una sola, però amb la periodicitat d'acord amb la suma dels seus cabals. Igualment, la comunicació E-PRTR de les emissions s'efectuarà duplicant el mesurament d'una de les xemeneies.  
S'haurà de dur a terme un pla d'acció que permeta caracteritzar de forma representativa els nivells d'emissió de clor i plom dels focus que evacuen gasos procedents de forns de cocció.  
1.2. Control de l'emissió de contaminants per focus canalitzats  
1.2.1. Sistemes de depuració de partícules   
Hauran de disposar de sistemes correctors de depuració de partícules almenys els focus que evacuen corrents de gasos provinents d'aspiracions de material pulverulent. Així mateix, disposaran també dels esmentats sistemes correctors els focus associats als forns de cocció, sempre que siguen necessaris per al compliment dels límits d'emissió de partícules establits per aquesta resolució.  
El funcionament adequat d'aquests sistemes correctors s'assegurarà per mitjà del control i registre continu almenys d'un paràmetre d'operació del sistema a opció de l'empresa entre els tècnicament reconeguts o fonamentats, com la pèrdua de càrrega del sistema de depuració, la concentració de partícules en el corrent gasós o qualsevol altre degudament justificat. La representativitat i el calibratge de l'esmentat paràmetre hauran de ser verificats per entitats col·laboradores de l'administració en matèria de qualitat ambiental i estar a la disposició de la Conselleria de Medi Ambient, Aigua, Urbanisme i Habitatge.  
1.2.2. Condicions de presa de mostres i expressió de resultats  
a) Punts de presa de mostra: els focus canalitzats hauran de tenir la situació, disposició, dimensió i els accessos corresponents, d'acord amb l'Ordre de 18 d'octubre de 1976, sobre prevenció i correcció de la contaminació atmosfèrica d'origen industrial. En particular, les característiques i distribució dels focus emissors a l'atmosfera serà tal que garantisca una correcta dispersió dels contaminants emesos. Més concretament, la seua alçària no sols haurà de complir el que estableix l'Orde 18 d'octubre de 1976, sinó que es recomana que aquesta siga tal que en una distància equivalent a deu vegades l'alçària del punt d'abocament d'un focus no existisquen altres estructures d'alçària superior a la del mateix focus menys dos metres, que produïsquen un apantallament, que dificulte la dispersió i es justifiquet tècnicament la influència de l'efecte down-wash (turbulència o rebuf).  
b) Preferiblement, la temperatura dels gasos en el punt de mostratge serà menor de 200º C.  
c) Les mesures s'han de realitzar en condicions normals d'operació de les instal·lacions, registrant els paràmetres que les determinen, i s'han de cobrir totes les diferents tipologies o grups de productes que es fabriquen en cada instal·lació.  
d) Les concentracions mesurades sempre estaran referides a condicions normals de pressió i temperatura (101,3 kPa, 273,16 K), i per als gasos de combustió en base seca i un contingut d'oxigen del 18%.  
e) Les mesures de fluor es realitzaran amb sondes de material resistent a l'atac àcid, d'acord amb la norma ISO 15.713:2006.  
1.3. Control de l'emissió de partícules per fonts difuses  
1.3.1. Emmagatzemament i manipulació de materials pulverulents  
L'emmagatzemament i manipulació de materials pulverulents s'ha de realitzar en les condicions següents:  
a) Tancament de tots els sistemes de transport de matèries primeres pulverulentes en la fàbrica (cintes transportadores, catúfols, etc.).  
b) Totes les operacions indicades a continuació es duran a terme en naus tancades dotades de sistemes d'aspiració amb depuració posterior:  
- Operacions de recepció de matèries primeres a granel.  
- Operacions d'emmagatzemament i descàrrega de grànul atomitzat.  
- Operacions d'emmagatzemament del material pulverulent recuperat en els sistemes correctors, de materials mòlts i de fins.  
1.3.2. Transport de materials pulverulents  
El transport de materials pulverulents s'ha de realitzar en les condicions següents:  
a) Reducció de la resuspensió de pols deguda a la circulació interna de vehicles. Per a això, es pavimentaran els circuits adequats, es mantindran netes les zones de circulació i s'hi limitarà la velocitat.  
b) Control a l'entrada i eixida del complex que els camions van coberts i tancats per a evitar vessaments i sobreeixements. No es permetrà l'accés o eixida de la instal·lació a vehicles que no circulen coberts o tancats.  
2.Soroll  
S'han d'adoptar les mesures necessàries per a complir el que estableix la Llei 7/2002, de 3 de desembre, de la Generalitat Valenciana, de protecció contra la contaminació acústica, i el Decret 266/2004, de 3 de desembre, del Consell de la Generalitat, pel qual s'estableixen normes de prevenció i correcció de la contaminació acústica en relació amb activitats, instal·lacions, edificacions, obres i serveis.  
En particular, els límits sonors establits en la Llei 7/2002 per a zones d'ús industrial són:  
Diürn Nocturn  
70 dB(A) 60 dB(A)  
En un termini inferior a tres mesos després de la posada en marxa de l'ampliació projectada i posteriorment almenys cada cinc anys, s'haurà de realitzar una auditoria acústica, a fi de comprovar que no se superen els nivells sonors en els punts on se situa el receptor més pròxim, és a dir, al perímetre de la instal·lació. Per a això, es mesurarà el nivell de soroll en un nombre de punts representatius del perímetre, tant amb l'activitat en funcionament com parada (nivell de fons). L'esmentada auditoria haurà de ser realitzada per una entitat col·laboradora en matèria de contaminació acústica d'acord amb el Decret 229/2004, de 15 d'octubre, del Consell de la Generalitat, pel qual s'estableixen les funcions de les entitats col·laboradores en matèria de qualitat ambiental i es crea i regula el seu registre.   
El titular haurà de disposar del llibre de control, que estarà constituït pels certificats dels resultats obtinguts de les auditories acústiques i dels corresponents informes complets.  
3. Abocaments  
La indústria no està connectada a la xarxa de sanejament municipal. La documentació justifica l'absència d'abocament d'aigües residuals a domini públic hidràulic (abocament zero). Pel que fa a abocaments indirectes, es presenta un certificat d'impermeabilitat i estanquitat de les instal·lacions, cubetes, canals de recollida, fosses, basses i depòsits d'emmagatzemament d'aigües residuals.  
3.1. Aigües residuals industrials  
Les aigües residuals industrials seran les procedents de la neteja de molins de preparació d'esmalts i neteja de les instal·lacions.  
Aquestes aigües es recullen i condueixen fins a una bassa estanca situada en terrenys d'Azulejos y Pavimentos, SA, on s'emmagatzemen fins al seu lliurament a un gestor autoritzat.  
Les aigües utilitzades en el procés de poliment i rectificació de peces ceràmiques seran sotmeses a tractament fisicoquímic. L'aigua residual així tractada té unes característiques tals que la fan apta per a la seua reutilització. Per a això, s'emmagatzemarà en un depòsit, des del qual es dosificarà al procés industrial. Durant el seu funcionament normal, en la indústria no hi haurà abocament d'aigües residuals industrials. No obstant això, periòdicament es preveu la purga del sistema de reutilització, la qual s'enviarà a la bassa d'emmagatzemament anteriorment mencionada, fins al seu lliurament a un gestor autoritzat.  
Els llots de la depuradora (pans de filtració inerts de premsa) seran emmagatzemats fins a la seua recollida per un gestor autoritzat.  
Pel que fa a abocaments indirectes, es presenta un certificat d'impermeabilitat i estanquitat de les instal·lacions, cubetes, canals de recollida, fosses, basses i depòsits d'emmagatzemament d'aigües residuals. Respecte a l'ampliació projectada, junt amb la sol·licitud de visita de comprovació, s'haurà de presentar en la Direcció General per al Canvi Climàtic un certificat d'adequació del projecte que farà menció expressa a la impermeabilitat i estanquitat de les instal·lacions per al tractament d'aigües residuals de la nova secció de rectificació i poliment de peces ceràmiques.  
D'acord amb la ràtio anual d'aigües residuals industrials produïdes/producte acabat, s'ha de presentar un balanç anual amb la producció de les aigües residuals generades i les gestionades externament, acompanyat de les factures o dels justificants acreditatius de la retirada de les aigües residuals i el seu posterior tractament per un gestor autoritzat, de manera que el volum d'aigües residuals generat siga coherent amb el volum d'aigües gestionat externament. Aquest balanç, acompanyat de les factures o dels justificants, s'aportarà juntament amb la resta d'informació sobre emissions del Reglament E-PRTR.  
3.2. Aigües sanitàries  
Les aigües residuals sanitàries, procedents dels lavabos i vestidors, se sotmeten a un tractament biològic i de decantació en fossa sèptica. Hi ha dues fosses sèptiques. Els sobreeixements d'aquestes fosses es canalitzen a la bassa d'emmagatzemament situada en terrenys d'Azulejos y Pavimentos, SA, on s'emmagatzemen fins al seu lliurament a un gestor autoritzat.  
Pel que fa a abocaments indirectes, es presenta un certificat d'impermeabilitat i estanquitat de les instal·lacions, cubetes, canals de recollida, fosses, basses i depòsits d'emmagatzemament d'aigües residuals.  
D'acord amb la ràtio anual d'aigües residuals sanitàries produïdes/producte acabat, s'ha de presentar un balanç anual amb la producció de les aigües residuals generades i les gestionades externament, acompanyat de les factures o dels justificants acreditatius de la retirada de les aigües residuals i el seu posterior tractament per un gestor autoritzat, de manera que el volum d'aigües residuals generat siga coherent amb el volum d'aigües gestionat externament. Aquest balanç, acompanyat de les factures o dels justificants, s'aportarà juntament amb la resta d'informació sobre emissions del Reglament E-PRTR.  
3.3. Aigües pluvials  
Les aigües pluvials de baixants es recullen i dirigeixen a través de col·lectors -creuant la parcel·la d'Azulejos y Pavimentos, SA- cap al barranc de la Ratxina. Les aigües pluvials d'escolament, discorren per sòl pavimentat en pendent formant conques que vessen a embornals o canaletes, des d'on es dirigeixen, creuant igualment la parcel·la d'Azulejos y Pavimentos, SA, cap al barranc de la Ratxina. Es disposa de dos punts d'abocament d'aigües pluvials, on s'han adoptat mesures per a evitar l'erosió.  
L'empresa no emmagatzema ni emmagatzemarà a la intempèrie matèries o substàncies en forma pulverulenta que puguen ser arrossegades per les aigües pluvials d'escolament. S'haurà de disposar d'una agranadora mecànica per a la neteja periòdica de totes les zones exteriors, especialment vials i zones de trànsit de camions de matèries primeres.  
4.Protecció del sòl i de les aigües subterrànies  
Es prohibeix l'abocament a llits, sòls o subsòls que puga deteriorar la qualitat de les aigües sense disposar de l'autorització de la Confederació Hidrogràfica del Xúquer.  
No es podran executar pous, rases, galeries o qualsevol altre dispositiu destinat a facilitar l'absorció de les aigües residuals pel terreny.  
Almenys dos anys després de la posada en funcionament de l'activitat de l'ampliació projectada, el titular haurà de remetre l'informe preliminar de situació del sòl que estableix el Reial decret 9/2005, de 14 de gener, referent a la relació d'activitats potencialment contaminants del sòl i els criteris estàndards per a la declaració de sòls contaminats.  
5. Residus  
5.1. Producció de residus  
L'activitat està subjecta als requisits establits en la Llei 10/1998, de 21 d'abril, de residus, en la Llei 10/2000, de 12 de desembre, de residus de la Comunitat Valenciana, i en el Reial decret 833/1988 de 20 de juliol, sobre el reglament per a l'execució de la Llei 20/1986, modificat pel Reial decret 952/1997.  
S'autoritza la producció dels residus perillosos següents, sempre que la seua capacitat de generació anual siga de l'entorn de la mag  
  
\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*  
nitud que a continuació s'indica i la capacitat de producció del centre productiu detallat en l'annex I siga de l'entorn de 5.740.000 m²/any (987.687.991 kg/any) de productes ceràmics.  
  
\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*  
L'esmentat centre productiu està inscrit en el Registre de Productors de Residus Tòxics i Perillosos de la Comunitat Valenciana conforme estableix l'article 22 del Reial decret 833/1988, de 20 de juliol, pel qual s'aprova el reglament per a l'execució de la Llei 20/1986, bàsica de residus tòxics i perillosos, i l'Ordre de 12 de març de 1998 de la Conselleria de Medi Ambient, per la qual es crea i regula l'esmentat Registre.  
Així mateix, es projecta generar els següents residus no perillosos:  
Els residus s'han de lliurar a un gestor autoritzat per a aquesta activitat tal com consta en el projecte.  
Els residus podran ser emmagatzemats durant un període igual o inferior a sis mesos, en el cas de perillosos, i en el cas de residus no perillosos podran emmagatzemar-se per un període d'un any quan la destinació final siga l'eliminació i de dos anys quan la destinació final siga la valorització hauran de ser lliurats a un gestor autoritzat transcorregut aquest període. Aquest emmagatzemament temporal de residus perillosos es realitzarà segregat per tipus de residu, haurà d'estar convenientment senyalitzat i es realitzarà en un lloc cobert, amb sòl impermeable i sistemes de recollida de vessaments accidentals, com ara una arqueta cega no connectada a la xarxa de clavegueram i safates de recollida. Així mateix, la zona d'emmagatzemament haurà d'estar inclosa en el sistema general de protecció contra incendis de la indústria.  
Per a l'emmagatzemament de residus líquids o que, pel seu alt contingut líquid, poden generar abocaments, s'ha de disposar de cubetes o recipients de recollida de possibles vessaments, que han de tenir com a mínim el volum de l'envàs més gran o el 10% del total (la major d'ambdues quantitats). Les cubetes hauran de ser individuals per a cada tipus de residus la mescla dels quals, en cas de vessament, supose un augment de la seua perillositat o en dificulte la gestió.  
Per a la recollida de possibles escapaments o vessaments accidentals de líquids, tant de residus com de matèries primeres, s'haurà de disposar de material absorbent no inflamable en quantitat suficient per a aquesta finalitat. L'absorbent, una vegada contaminat, es gestionarà com a residu perillós o no perillós, segons corresponga.  
L'envasament i l'etiquetatge dels residus es farà d'acord amb allò exposat en els articles 13 i 14 del Reial decret 833/1988, Reglament de residus tòxics i perillosos. Així mateix, es disposarà d'un registre on conste la quantitat, naturalesa, identificació, origen i data de generació i lliurament a un gestor autoritzat com també el número de document de control i seguiment utilitzat, si s'escau, i el gestor a qui es lliura el residu.  
Cada quatre anys, s'haurà d'elaborar un pla de prevenció i reducció de residus que es presentarà en la Direcció General per al Canvi Climàtic.  
Així mateix, s'ha d'emplenar la declaració anual de productor de residus perillosos i no perillosos, que serà remesa a la Direcció General per al Canvi Climàtic abans de l'1 de març de cada any, d'acord amb el model establit en l'annex III del Reial decret 833/88.  
Les autoritzacions i resta de requisits establits en la legislació vigent en matèria d'envasos i residus d'envasos, i de manera especial el que estableix el RD 782/1998, no queden derogades per la Llei 16/2002, per la qual cosa la concessió de l'autorització ambiental integrada no eximeix del seu compliment.  
6. Mesures que s'han d'adoptar en situacions diferents a les normals que poden afectar el medi ambient  
No obstant això, si es produeix algun incident en les instal·lacions que comporte el seu funcionament anòmal i d'això pot resultar l'incompliment dels límits imposats, s'haurà de comunicar immediatament l'esmentada situació a Protecció Civil, a l'Ajuntament i a la Direcció General per al Canvi Climàtic.  
Una vegada produïda la situació d'emergència, la mercantil haurà d'utilitzar tots els mitjans al seu abast per a reduir al màxim l'efecte sobre el medi ambient.  
En el termini màxim de set dies després de la incidència, la mercantil haurà de remetre a l'Ajuntament i a la Direcció General per al Canvi Climàtic un informe detallat, en el qual, junt amb les dades d'identificació, hauran de figurar les següents:  
- Causes de l'incident.  
- Hora en què es va produir i la seua duració.   
- Característiques de l'emissió o abocament.   
- Mesures correctores adoptades.   
- Hora i forma en què es va comunicar el succés.   
En relació amb el possible dany ambiental ocasionat per l'activitat, s'aplicarà la Llei 26/2007, de 23 d'octubre, de responsabilitat mediambiental, en l'àmbit d'aplicació de la qual s'inclouen les activitats subjectes a autorització ambiental integrada. Segons aquesta llei, l'activitat haurà de disposar d'una garantia financera que li permeta afrontar la responsabilitat mediambiental inherent a l'activitat, en les modalitats previstes d'assegurança, aval o reserva tècnica, i amb les possibles exempcions derivades de la magnitud del dany potencial o de l'adhesió amb caràcter permanent i continuat, siga al sistema comunitari de gestió i auditoria mediambientals (EMAS), siga al sistema de gestió mediambiental UNE-EN ISO 14921:1996.  
Així mateix, quan es determine el tancament definitiu s'han de desmantellar i clausurar les instal·lacions, d'acord amb la normativa vigent, de manera que el terreny quede en les mateixes condicions que abans d'iniciar l'esmentada activitat i no es produïsca cap dany sobre el sòl i el seu entorn.  
7. Altres condicions  
Caldrà ajustar-se al que disposa el Reial decret 865/2003, de 4 de juliol, pel qual s'estableixen els criteris higienicosanitaris per a la prevenció i control de la legionel·losi, el Decret 173/2000, de 5 de desembre, del Govern Valencià, pel qual s'estableixen les condicions que han de reunir els equips de transferència de massa d'aigua en corrent d'aire amb producció d'aerosols, per a la prevenció de la legionel·losi, i l'Ordre conjunta de 22 de febrer de 2001, de les conselleries de Medi Ambient i Sanitat, per la qual s'aprova el protocol de neteja i desinfecció dels equips de transferència de massa d'aigua en corrent d'aire amb producció d'aerosols, per a la prevenció de la legionel·losi. Sobre el que ha sol·licitat per l'Ajuntament de Sant Joan de Moró, s'ha de complir especialment el que estableix l'article 4 del Decret 173/2000.  
S'haurà de complir el que disposa la Llei 11/1997, d'envasos i residus d'envasos i el Reial decret 782/1998, de 30 d'abril, pel qual es desplega el reglament per al desenvolupament de l'esmentada llei.  
La indústria i les seues instal·lacions s'hauran d'ajustar a les condicions indicades en el projecte tècnic i en els seus annexos en els aspectes no fixats en aquesta resolució.  
S'han de complir totes les disposicions aplicables per a garantir la protecció de la salut de les persones.  
S'ha de comprovar en el control inicial que s'han realitzat les mesures previstes en el projecte.  
8. Obligació de subministrament d'informació  
Abans de l'1 de març de cada any s'haurà de notificar a la Direcció General per al Canvi Climàtic, d'acord amb l'article 8.3 de la Llei 16/2002, les dades sobre les emissions de la instal·lació relatives a l'any anterior, específicament les que figuren en l'article 3 del Reial decret 508/2007, de 20 d'abril, pel qual es regula el subministrament d'informació sobre emissions del Reglament E-PRTR i de les autoritzacions ambientals integrades.  
Segon. L'autorització ambiental integrada es renovarà, en els aspectes mediambientals, en el termini màxim de 8 anys, llevat que es produïsquen abans de l'esmentat termini modificacions substancials que obliguen a la tramitació d'una nova autorització o que s'incórrega en algun dels supòsits de modificació d'ofici recollits en l'article 26 de la Llei 16/2002, d'1 de juliol.  
La renovació haurà de sol·licitar-se amb una antelació mínima de deu mesos abans del venciment del termini de vigència de l'autorització ambiental integrada.  
Tercer. Abans de la posada en marxa de l'ampliació, el titular haurà d'obtenir l'autorització d'inici de l'activitat per part d'aquesta Conselleria, sense perjudici de l'obtenció de les llicències d'obres que resulten necessàries de conformitat amb la normativa municipal.  
En tot cas, el titular disposa d'un termini màxim de tres anys per a presentar a la Direcció General per al Canvi Climàtic la sol·licitud d'autorització d'inici, que haurà d'anar acompanyada de la documentació següent:  
- Certificat visat pel tècnic director de l'execució del projecte, en el qual s'acredite que les instal·lacions i l'activitat s'ajusten al projecte presentat i autoritzat, i a la resta de documentació tècnica presentada.  
- Certificats tècnics exigits per les normatives sectorials aplicables segons el tipus d'activitat.  
- Informe i certificat emesos per una entitat col·laboradora acreditada per al control integrat de la contaminació segons el Decret 29/2007, de 9 de març, que modifica el Decret 229/2004, de 15 d'octubre, del Consell pel qual s'estableixen les funcions de les entitats col·laboradores en matèria de qualitat ambiental i es crea i regula el seu registre, en el qual s'acredite el compliment del contingut de l'autorització ambiental integrada.  
Quart. L'Administració deixarà sense efecte aquesta resolució en el moment en què observe qualsevol incompliment de les condicions imposades, després d'audiència prèvia de l'interessat.  
Cinqué. El titular de les instal·lacions objecte d'aquesta resolució, a més de les obligacions que amb caràcter general estableix la Llei 16/2002, haurà de:  
1. Complir les obligacions de control i subministrament d'informació previstes per la legislació sectorial aplicable i per la mateixa autorització ambiental integrada.  
2. Comunicar a la Conselleria de Medi Ambient, Aigua, Urbanisme i Habitatge qualsevol modificació, substancial o no, que es propose realitzar a la instal·lació, la transmissió de la seua titularitat o qualsevol incident o accident que puga afectar el medi ambient.  
3. Prestar l'assistència i col·laboració necessàries als que realitzen les actuacions de vigilància, inspecció i control.  
Sisé. En tot allò no especificat en aquesta resolució, caldrà ajustar-se a totes i cada una de les condicions estipulades per la normativa vigent en matèria de residus, abocaments, contaminació atmosfèrica, acústica, impacte ambiental i accidents greus com també a qualsevol altra que puga dictar l'administració en l'exercici de l'activitat en matèria de protecció ambiental.  
Contra aquesta resolució, que no posa fi a la via administrativa, es podrà presentar recurs d'alçada davant de la secretària autonòmica de la Conselleria de Medi Ambient, Aigua, Urbanisme i Habitatge en el termini d'un mes des de l'endemà al de la recepció d'aquesta notificació, d'acord amb el que disposen els articles 114 i 115 de la Llei 30/1992, de 26 de novembre, de règim jurídic de les administracions públiques i del procediment administratiu comú, modificada per la Llei 4/1999, de 13 de gener.  
València, 25 d'agost de 2008.- El director general per al Canvi Climàtic: Jorge Lamparero Lázaro.  
Annex I  
Descripció del projecte  
Tecnigres, SA és una fàbrica de productes ceràmics per mitjà d'enfornada per monococció, ubicada a l'hm 4 de la carretera de Castelló-Sant Joan de Moró al seu pas pel terme municipal de Sant Joan de Moró (Castelló).  
Així mateix, es projecta ampliar les instal·lacions, incloent-hi una línia de poliment i rectificació de peces ceràmiques.  
Després de l'ampliació, el procés industrial constarà bàsicament de les etapes següents:  
- Recepció de matèria primera (argila atomitzada, esmalts, colors).  
- Premsatge.  
- Assecatge.  
- Esmaltatge: preparació i aplicació.  
- Cocció.  
- Poliment, rectificació.  
- Classificació, embalatge, emmagatzemament i expedició.  
La capacitat de producció serà de 5.740.000 m²/any (508.668.988 kg/any) de productes ceràmics.  
De manera més detallada, el procés industrial s'iniciarà amb la recepció de camions cisterna que descarregaran l'argila atomitzada en les tremuges de recepció que disposen d'aspiració localitzada.  
Des de les sitges s'alimentaran les premses, on es formen les peces abans de sotmetre-les al procés d'assecatge i se n'elimina la humitat fins que les peces es queden amb la consistència adequada per a sotmetre-les al procés d'esmaltatge i posteriorment al de cocció en forn monoestrat de corrons. Una vegada cuites, depenent de l'acabament desitjat, les peces així processades se sotmetran a un procés de poliment i rectificació (acabament polit) o només de rectificació (acabament natural). El producte final, una vegada empaquetat i paletitzat, resta al magatzem d'expedicions.  
Les aigües residuals industrials seran les procedents de la neteja de molins de preparació d'esmalts i neteja de les instal·lacions.  
Aquestes aigües es recullen i es condueixen fins una bassa estanca situada en terrenys d'Azulejos y Pavimentos, SA, on s'emmagatzemen fins al seu lliurament a un gestor autoritzat.  
Les aigües utilitzades en el procés de poliment i rectificació de peces ceràmiques seran sotmeses a tractament fisicoquímic. L'aigua residual així tractada té unes característiques tals que la fan apta per a la reutilització. Per a això, s'emmagatzemarà en un depòsit, des del qual es dosificarà el procés industrial. Durant el seu funcionament normal, en la indústria no hi haurà abocament d'aigües residuals industrials. No obstant això, periòdicament es preveu la purga del sistema de reutilització. Aquesta purga s'enviarà a la bassa d'emmagatzemament anteriorment mencionada, fins al seu lliurament a un gestor autoritzat.  
Els llots de la depuradora (pans de filtració inerts de premsa) s'emmagatzemaran fins a la recollida per un gestor autoritzat.  
Les aigües residuals sanitàries, procedents dels lavabos i vestidors, se sotmeten a un tractament biològic i de decantació en fossa sèptica. Hi ha dues fosses sèptiques. Els sobreeixements d'aquestes fosses es canalitzen a la bassa d'emmagatzemament situada en terrenys d'Azulejos y Pavimentos, SA, on s'emmagatzemen fins al seu lliurament a un gestor autoritzat.  
S'haurà de disposar d'aspiracions localitzades en les zones de recepció, premses i esmaltatge. Aquestes aspiracions es dirigiran cap als seus respectius filtres. Les partícules recollides en els filtres es gestionaran a través d'un gestor autoritzat.  
Els residus perillosos s'emmagatzemen sota coberta o en un contenidor estanc per a l'enviament a un gestor autoritzat.